DEĊIŻJONI TAL-KUMMISSJONI
tat-30 ta’ Novembru 2009
li temenda d-Deċiżjoni 2008/866/KE fejn jirrigwarda l-perjodu tal-applikazzjoni tagħha
(notifikata bid-dokument numru C(2009) 9326)
(Test b’relevanza għaż-ŻEE)
(2009/862/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 178/2002 tal-Parlament Ewropew u tal-Kunsill tat-28 ta’ Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabbilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta’ sigurtà tal-ikel (1), u b’mod partikolari l-Artikolu 53(1)(b)(i) tiegħu,
Billi:
(1)
Id-Deċiżjoni tal-Kummissjoni 2008/866/KE tat-12 ta’ Novembru 2008 dwar miżuri ta’ emerġenza li jissospendu importazzjonijiet mill-Perù ta’ ċerti molluski bivalvi maħsuba għall-konsum mill-bniedem (2) kienet adottata bħala riżultat ta’ kontaminazzjoni bil-virus tal-epatite A (HAV) ta’ ċerti molluski bivalvi importati mill-Perù li kienu identifikati bħala l-oriġini ta’ tifqigħa tal-epatite A fil-bnedmin. Dik id-Deċiżjoni inizjalment applikat sal-31 ta’ Marzu 2009, iżda dan il-pejodu ta’ applikazzjoni ttawwal sat-30 ta’ Novembru 2009 permezz tad-Deċiżjoni tal-Kummissjoni 2009/297/KE tas-26 ta’ Marzu 2009 li temenda d-Deċiżjoni 2008/866/KE fejn jirrigwarda l-perjodu tal-applikazzjoni tagħha (3).
(2)
L-awtoritajiet Peruvjani pprovdew informazzjoni li tikkonċerna l-miżuri korrettivi mwaqqfa biex jittejjeb il-kontroll tal-produzzjoni ta’ molluski bivalvi maħsuba għall-esportazzjoni fil-Komunità.
(3)
Bejn is-7 u t-18 ta’ Settembru 2009 twettqet missjoni ta’ spezzjoni mill-Kummissjoni biex tivvaluta s-sistemi ta’ kontroll fis-seħħ li jirregolaw il-produzzjoni tal-molluski bivalvi u l-prodotti tas-sajd maħsuba għall-esportazzjoni lejn l-Unjoni Ewropea.
(4)
Iż-żjara ta’ spezzjoni vverifikat li l-awtoritajiet Peruvjani qed idaħħlu fis-seħħ il-miżuri korrettivi misjuba fl-informazzjoni li huma pprovdew wara t-tifqigħa tal-Epatite A. B’mod partikolari, huma qegħdin jirrevedu kompletament il-klassifikazzjoni taż-żoni tal-produzzjoni u se jirrevedu wkoll il-monitoraġġ taż-żoni tal-produzzjoni f’dak li jolqot il-proċedura tat-teħid tal-kampjuni u l-frekwenza tagħha. Dawn ir-reviżjonijiet għadhom għaddejjin.
(5)
Biex titħares saħħet il-konsumaturi jeħtieġ li jinżammu l-miżuri protettivi previsti mid-Deċiżjoni 2008/866/KE sakemm l-awtoritajiet Peruvjani jlestu l-implimentazzjoni tal-miżuri korrettivi u l-Kummissjoni tkun wettqet spezzjoni oħra fuq il-post. Huwa għaldaqstant xieraq li tiġi estiża l-applikazzjoni tad-Deċiżjoni 2008/866/KE sat-30 ta’ Novembru 2010, mingħajr ħsara għas-setgħa tal-Kummissjoni li timmodifika, tirrevoka jew testendi dawk il-miżuri fid-dawl ta’ kull tagħrif ġdid marbut mal-evoluzzjoni tal-qagħda fil-Perù u tal-eżitu ta’ spezzjonijiet mis-servizzi tagħha.
(6)
Id-Deċiżjoni 2008/866/KE għandha għalhekk tiġi emendata skont dan.
(7)
Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Fl-Artikolu 5 tad-Deċiżjoni 2008/866/KE, id-data “30 ta’ Novembru 2009” hija sostitwita bid-data “30 ta’ Novembru 2010”.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, it-30 ta’ Novembru 2009.